Yksinäisyyden kokemus ja sen vähentäminen Suvimäen Klubitalon jäsenten keskuudessa
Jäppinen, Marika (2017)
Jappinen_Marika.pdf (640.6Kt)
Jäppinen, Marika
http://urn.fi/URN:NBN:fi:amk-2017112217679
Opinnäytetyön tilaajana toimi Suvimäen Klubitalo, joka tarjoaa mielekästä toimintaa mielenterveyskuntoutujille Jyväskylässä. Klubitalon jäsenellä tarkoitetaan mielenterveyskuntoutujaa. Klubitalolla jäsenten ja työntekijöiden yhteisöllisyys on tärkeää ja siitä pyritään huolehtimaan niin pitkäaikaisjäsenien kuin uusienkin jäsenien kohdalla. Jokainen Klubitalolla käyvä pyritään ottamaan huomioon tasavertaisina ja arvokkaina osallistujina. Talolla kuitenkin nousi huoleksi se, että jotkut jäsenet kokevat yksinäisyyttä ja ulkopuolisuutta. Yksinäisyyden kokemus Klubitalolla voi vaarantaa kuntoutumisen ja voi aiheuttaa syrjäytymistä.
Opinnäytetyön aiheena yksinäisyyden kokemuksen kartoittaminen talon jäsenten keskuudessa ja työn tarkoituksena oli kehittää toimintamalleja yksinäisyyden kokemuksen vähentämiseksi jäsenten tarpeiden ja toiveiden pohjalta. Klubitalolta toivottiin yksinäisyyden esille tuontia talolla ja kokeiluun keinoja vähentää yksinäisyyttä.
Työn teoriapohja avaa yksinäisyyden käsitettä yksilön ja yhteiskunnan näkökulmasta sekä avaa yksinäisyyden syitä ja vaikutuksia niin ihmiseen itseensä kuin yhteiskuntaankin. Yksinäisyyden vastapainona ovat toimivat ihmissuhteet, merkityksellisyyden ja joukkoon kuulumisen tunteet, välittävä ympäristö ja sosiaalinen kanssakäynti.
Tutkimuksen aineistonkeruumenetelmänä olivat haastattelut, kyselylomake ja keskustelupiiri, joilla kartoitettiin yksinäisyyden kokemuksia ja jäsenten toiveita yksinäisyyden vähentämiseksi. Tutkimuksesta nousi esille jäsenten erilaisia yksinäisyyden kokemuksia, kuten merkityksellisyyden tunteen puutetta, ulkopuolisuuden kokemuksia ja uusien jäsenien vaikeuksia päästä yhteisöön sisälle.
Tutkimustulosten pohjalta kehitettiin 5 erilaista toimintamallia Klubitalon käytettäväksi, joilla lisätä yhteisöllisyyttä, ylläpitää ja luoda ihmissuhteita ja lisätä jäsenen merkityksellisyyden kokemusta yhteisössä, vähentäen samalla yksinäisyyden kokemusta. Kaveriseinä oli yksi toimintamalleista, jota ehdittiin kokeilla talolla. Sen tarkoituksena oli ystävyyssuhteiden rakentaminen ja vahvistaminen niin talolla kuin jäsenten vapaa-ajallakin. Toimintamallit voivat soveltua johonkin toiseen toimintaympäristöön muuntaen paikkaan sopivaksi. Esimerkiksi toimintamalli sosiaalisten taitojen kehittämiseksi soveltuu moneenkin ryhmätilanteeseen, Klubitalon ulkopuolellakin.
Nopeita ja kaiken kattavia ratkaisuja yksinäisyyden poistamiseksi ei ole, eikä sitä voi poistaa kokonaan. Niin Klubitalon jäsenten kuin työntekijöidenkin on tärkeää pyrkiä vähentämään yksinäisyyttä Klubitalolla ottamalla kaikki talolla käyvät mahdollisimman hyvin huomioon. Jokaisen talolla käyvän tulisi muistaa välittävä, myötätuntoinen, toisia kunnioittava ja mukaan joukkoon ottava ote kaikessa toiminnassa.